สรุปภาวะตลาดต่างประเทศ
สรุปภาวะตลาดต่างประเทศประจำวันที่ 24 ส.ค. 2561
27 ส.ค. 2561

ดัชนีดาวโจนส์ตลาดหุ้นนิวยอร์กปิดดีดตัวขึ้นเมื่อวันศุกร์ (24 ส.ค.) ขณะที่ S&amp;P 500 และ Nasdaq ทำสถิติปิดที่ระดับสูงสุดเป็นประวัติการณ์ หลังจากที่นายเจอโรม พาวเวล ประธานธนาคารกลางสหรัฐ ได้แสดงความเชื่อมั่นต่อเศรษฐกิจสหรัฐ พร้อมส่งสัญญาณว่าเฟดจะไม่รีบเร่งปรับขึ้นอัตราดอกเบี้ย
ดัชนีเฉลี่ยอุตสาหกรรมดาวโจนส์ปิดที่ 25,790.35 จุด เพิ่มขึ้น 133.37 จุด หรือ +0.52% ดัชนี S&amp;P500 ปิดที่ 2,874.69 จุด เพิ่มขึ้น 17.71 จุด หรือ +0.62% และดัชนี Nasdaq ปิดที่ 7,945.98 จุด เพิ่มขึ้น 67.52 จุด หรือ +0.86%
 
ตลาดหุ้นยุโรปปิดดีดตัวขึ้นเล็กน้อยเมื่อวันศุกร์ (24 ส.ค.) หลังจากที่นายเจอโรม พาวเวล ประธานธนาคารกลางสหรัฐส่งสัญญาณว่า เฟดจะปรับขึ้นอัตราดอกเบี้ยอย่างค่อยเป็นค่อยไป หากเศรษฐกิจสหรัฐยังคงขยายตัว โดยที่เงินเฟ้อไม่ปรับตัวขึ้นสูงเกินเป้าหมาย
ดัชนี Stoxx Europe 600 ขยับขึ้น 0.18 จุด หรือ 0.05% ปิดที่ 383.56 จุด และปรับตัวขึ้น 0.7% ตลอดทั้งสัปดาห์ ซึ่งเป็นการปรับตัวขึ้นครั้งแรกในรอบสามสัปดาห์
ดัชนี CAC-40 ตลาดหุ้นฝรั่งเศสปิดที่ 5,432.50 เพิ่มขึ้น 13.17 จุด หรือ +0.24% ดัชนี DAX ตลาดหุ้นเยอรมันปิดที่ 12,394.52 จุด บวก 28.94 จุด หรือ +0.23% ดัชนี FTSE 100 ตลาดหุ้นลอนดอนปิดที่ 7,577.49 จุด เพิ่มขึ้น 14.27 จุด หรือ +0.19%
 
ตลาดหุ้นลอนดอนปิดปรับตัวขึ้นเล็กน้อยเมื่อวันศุกร์ (24 ส.ค.) โดยได้ปัจจัยหนุนจากการที่นายเจอโรม พาวเวล ประธานธนาคารกลางสหรัฐ (เฟด) กล่าวแสดงความเชื่อมั่นต่อเศรษฐกิจสหรัฐ พร้อมยืนยันเฟดจะปรับขึ้นดอกเบี้ยอย่างค่อยเป็นค่อยไป อย่างไรก็ดี การซื้อขายเป็นไปอย่างเบาบาง ก่อนที่ตลาดจะปิดทำการสามวันช่วงสุดสัปดาห์นี้ เนื่องในวันหยุดธนาคาร
ดัชนี FTSE 100 ตลาดหุ้นลอนดอนปิดที่ 7,577.49 จุด เพิ่มขึ้น 14.27 จุด หรือ +0.19% และขยับขึ้น 0.3% ในรอบสัปดาห์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวขึ้นเมื่อวันศุกร์ (24 ส.ค.) โดยได้รับแรงหนุนจากการคาดการณ์เกี่ยวกับภาวะน้ำมันตึงตัวในตลาด ซึ่งรวมถึงผลผลิตจากอิหร่านที่เริ่มส่งสัญญาณหดตัวลง ด้านเบเกอร์ ฮิวจ์ เผยแท่นขุดเจาะน้ำมันลดลงมากที่สุดในรอบกว่า 2 ปี หลังราคาน้ำมันร่วงในช่วงก่อนหน้านี้
สัญญาน้ำมันดิบ WTI ส่งมอบเดือนต.ค. เพิ่มขึ้น 89 เซนต์ หรือ 1.3% ปิดที่ 68.72 ดอลลาร์/บาร์เรล และพุ่งขึ้น 5.4% ในรอบสัปดาห์ ซึ่งเป็นการปรับขึ้นครั้งแรกหลังจากที่ลดลงมาเจ็ดสัปดาห์ติดต่อกัน
สัญญาน้ำมันดิบเบรนท์ส่งมอบเดือนต.ค. เพิ่มขึ้น 1.09 ดอลลาร์ หรือ 1.5% ปิดที่ 75.82 ดอลลาร์/บาร์เรล ขณะที่ทั้งสัปดาห์ พุ่งขึ้นเกือบ 5.6% หลังจากที่ลดลงติดต่อกันมาสามสัปดาห์
 
สัญญาทองคำตลาดนิวยอร์กเมื่อวันศุกร์ (24 ส.ค.) ปิดพุ่งขึ้นกว่า 1.6% ทะลุระดับ 1,210 ดอลลาร์ โดยได้รับปัจจัยบวกจากการอ่อนค่าของดอลลาร์ หลังจากที่นายเจอโรม พาวเวล ประธานธนาคารกลางสหรัฐส่งสัญญาณว่า เฟดจะยังคงปรับขึ้นอัตราดอกเบี้ยอย่างค่อยเป็นค่อยไป ขณะที่เศรษฐกิจสหรัฐยังคงมีการขยายตัว
สัญญาทองคำตลาด COMEX (Commodity Exchange) ส่งมอบเดือนธ.ค. เพิ่มขึ้น 19.30 ดอลลาร์ หรือ 1.62% ปิดที่ 1,213.30  ดอลลาร์/ออนซ์ ซึ่งเป็นระดับปิดสูงสุดในรอบสามสัปดาห์ และเป็นการพุ่งขึ้นมากที่สุดในรอบห้าเดือน ส่งผลให้ทั้งสัปดาห์ สัญญาทองคำปรับตัวขึ้นราว 2.5% ซึ่งเป็นการปรับตัวขึ้นครั้งแรก หลังจากที่ลดลงต่อเนื่องมาหกสัปดาห์
สัญญาโลหะเงินส่งมอบเดือนก.ย. เพิ่มขึ้น 25.2 เซนต์ หรือ 1.73% ปิดที่ 14.794 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 11 ดอลลาร์ หรือ 1.41% ปิดที่ 789.40 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 17.4 ดอลลาร์ หรือ 1.90% ปิดที่ 928.60 ดอลลาร์/ออนซ์
 
ดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อวันศุกร์ (24 ส.ค.) หลังจากนายเจอโรม พาวเวล ประธานธนาคารกลางสหรัฐ ส่งสัญญาณว่าเฟดจะยังคงปรับขึ้นอัตราดอกเบี้ยอย่างค่อยเป็นค่อยไป เพื่อสนับสนุนการฟื้นตัวของเศรษฐกิจในประเทศ และควบคุมความเสี่ยงต่างๆ ที่อาจเกิดขึ้น
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1625 ดอลลาร์ จากระดับ 1.1536 ดอลลาร์ ขณะที่เงินปอนด์แข็งค่าเมื่อเทียบกับดอลลาร์สหรัฐ ที่ระดับ 1.2847 ดอลลาร์ จากระดับ 1.2814 ดอลลาร์ และดอลลาร์ออสเตรเลียแข็งค่าแตะระดับ 0.7324 ดอลลาร์สหรัฐ จากระดับ 0.7245 ดอลลาร์สหรัฐ
ดอลลาร์อ่อนค่าลงเมื่อเทียบกับเงินเยน ที่ระดับ 111.20 เยน จากระดับ 111.29 เยน อ่อนค่าลงเมื่อเทียบกับฟรังก์สวิส ที่ระดับ 0.9828 ฟรังก์ จากระดับ 0.9862 ฟรังก์ และอ่อนค่าแตะ 1.3028 ดอลลาร์แคนาดา จาก 1.3093 ดอลลาร์แคนาดา